Οι **Αδιάφθοροι** (αγγλικά: *The Untouchables*) είναι αμερικανική ταινία παραγωγής 1987 σε σκηνοθεσία του Μπράιαν Ντε Πάλμα και σε σενάριο του Ντέιβιντ Μάμετ. Είναι βασισμένη στο ομώνυμο βιβλίο και πρωταγωνιστούν οι Κέβιν Κόστνερ, Σον Κόνερι, Τσαρλς Μάρτιν Σμιθ, Άντι Γκαρσία και Ρόμπερτ Ντε Νίρο. Η ταινία αφηγείται τα αληθινά γεγονότα που συνέβησαν στο Σικάγο την εποχή της ποτοαπαγόρευσης στις ΗΠΑ και περιγράφει την προσπάθεια του πράκτορα Έλιοτ Νες και των συνεργατών του να οδηγήσουν τον διαβόητο κακοποιό Αλ Καπόνε στη φυλακή.

Η ταινία έλαβε 4 υποψηφιότητες για Όσκαρ και κέρδισε το βραβείο Β' Ανδρικού Ρόλου για τον Σον Κόνερι.

Πλοκή
-----

Ο νέος κυβερνητικός πράκτορας Έλιοτ Νες φτάνει στο Σικάγο και είναι αποφασισμένος να συλλάβει τον Αλ Καπόνε αλλά μαθαίνει ότι δεν πρόκειται για εύκολη υπόθεση επειδή ο Καπόνε έχει διαφθείρει σχεδόν όλη την αστυνομία. Ο Νες θα γνωρίσει τον Τζίμι Μαλόουν, έναν βετεράνο αστυνομικό και πιθανόν ο πιο αξιότιμος στο σώμα. Ο Νες θα ζητήσει από τον Μαλόουν να τον βοηθήσει να συλλάβουν τον Καπόνε αλλά ο Μαλόουν τον προειδοποιεί ότι εάν κυνηγήσει τον Καπόνε, αρχίζει πόλεμο. Στρατολογούν το μαθητή στρατιωτικής σχολής Τζορτζ Στόουν και τον πράκτορα Όσκαρ Γουάλας, ο οποίος είναι επίσης λογιστής και θέλει να διώξει ποινικώς τον Καπόνε για Φοροδιαφυγή.

Ηθοποιοί και Χαρακτήρες
-----------------------

* Κέβιν Κόστνερ στο ρόλο του *Έλιοτ Νες*
* Σον Κόνερι στο ρόλο του *Τζίμι Μαλόουν*
* Ρόμπερτ Ντε Νίρο στο ρόλο του *Αλ Καπόνε*
* Τσαρλς Μάρτιν Σμιθ στο ρόλο του *Όσκαρ Γουάλας*
* Άντι Γκαρσία στο ρόλο του *Τζορτζ Στόουν*
* Πατρίσια Κλάρκσον στο ρόλο της *Κάθριν Νες*
* Μπίλι Ντρέιγκο στο ρολο του *Φρανκ Νίτι*
* Ρίτσαρντ Μπράντφορντ στο ρόλο του *Μάικ Ντόρσετ*
* Μπραντ Σάλιβαν στο ρόλο του  *Τζορτζ*
* Τζακ Κίοου στο ρόλο του *Γουόλτερ Πέιν*

Παραγωγή
--------

Ο Ντε Νίρο ήθελε μια επιπλέον σκηνή να γραφτεί για το χαρακτήρα του και χρόνο να τελειώσει τις θεατρικές του εμφανίσεις στο Μπρόντγουεϊ. Επίσης ήθελε να πάρει 14 κιλά για να υποδυθεί τον Καπόνε. Συμφωνα με τον Ντε Πάλμα, ο Ντε Νίρο ήταν "*αρκετά ανήσυχος για το σχήμα του προσώπου του όσο αναφορά το ρόλο."* Η παραγωγή της ταινίας ξεκίνησε στο Σικάγο στις 18 Αυγούστου 1986.

Έναν μήνα μετά την κυκλοφορία της ταινίας, ο Ντε Πάλμα υποβάθμισε το ρόλο του στο φιλμ:

"Οντας συγγραφέας, δεν μου αρέσει να χρεώνομαι πράγματα που δεν έκανα. Δεν ανέπτυξα το σενάριο. Ο Ντέιβιντ χρησιμοποίησε κάποιες ιδέες μου και κάποιες δεν τις χρησιμοποίησε. Κοίταξα το πρότζεκτ πιο γενικά, ως ένα κομμάτι υλικού που έπρεπε να διαμορφωθεί, με ορισμένες σκηνές εδώ ή εκεί. Αλλά όσον αφορά την ηθική διάσταση, που είναι περισσότερο ή λιγότερο η σύλληψη του σεναρίου, εγώ απλά το ενίσχυσα με τις ικανότητές μου - που είναι αρκετά ανεπτυγμένες. Είναι καλό να μπαίνεις στη θέση κάποιου άλλου για μια στιγμή. Μπορείς έτσι να απελευθερωθείς από τις δικές σου εμμονές, υπηρετείς το όραμα κάποιου άλλου και αυτό είναι μια μεγάλη πειθαρχία για έναν σκηνοθέτη."

Box Office
----------

* Προϋπολογισμός: 25.000.000 δολάρια
* Θέση ανοίγματος: 2η
* Πρεμιέρα (άνοιγμα τριημέρου): 10.000.000 δολάρια
* Εισπράξεις στην Αμερική: 76.200.000 δολάρια

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| Όσκαρ | Β' Ανδρικού Ρόλου | Σον Κόνερι | νίκη |
| Μουσική | Έννιο Μορικόνε | υποψηφιότητα |
| Καλλιτεχνική Διεύθυνση | Πατρίτσια βον Μπράντενσταϊν, Γουίλιαμ Α. Έλιοτ & Χαλ Γκάουσμαν | υποψηφιότητα |
| Κοστούμια | Μέριλιν Βανς | υποψηφιότητα |
|
| Χρυσές Σφαίρες | Β' Ανδρικού Ρόλου | Σον Κόνερι | νίκη |
| Μουσική | Έννιο Μορικόνε | υποψηφιότητα |
|
| BAFTA | Β' Ανδρικού Ρόλου | Σον Κόνερι | υποψηφιότητα |
| Μουσική | Έννιο Μορικόνε | νίκη |
| Οργάνωση Παραγωγής | Γουίλιαμ Α. Έλιοτ | υποψηφιότητα |
| Κοστούμια | Μέριλιν Βανς | υποψηφιότητα |

Παραπομπές
----------

1. ↑  «Oscar Fraley, 79, Author Of `Untouchables,' `hoffa'». 9  Ιανουαρίου 1994.
2. ↑  Gene Siskel (21 Σεπτεμβρίου 1986). «De Niro, De Palma, Mamet Organize Crime with a Difference». Chicago Tribune. Αρχειοθετήθηκε από το πρωτότυπο στις 20 Αυγούστου 2011. Ανακτήθηκε στις 27 Μαρτίου 2011.
3. ↑  «The Untouchables, a Brian De Palma film, to begin production in Chicago on August 18». *PR Newswire*. 14 Αυγούστου 1986. Αρχειοθετήθηκε από το πρωτότυπο στις 4 Σεπτεμβρίου 2012. Ανακτήθηκε στις 27 Μαρτίου 2011.
4. ↑  Leslie Bennetts (6 Ιουλίου 1987). «The Untouchables: De Palma's Departure». New York Times. Ανακτήθηκε στις 27 Μαρτίου 2011.
5. ↑  «Οι Αδιάφθοροι στο The Numbers». *The Numbers*. Ανακτήθηκε στις 27 Μαρτίου 2011.
6. 1 2 3  «Οι Αδιάφθοροι στο Box Office Mojo». Ανακτήθηκε στις 27 Μαρτίου 2011.

Εξωτερικοί σύνδεσμοι
--------------------

* Οι Αδιάφθοροι στο IMDb